LV Eiropas Savienības Oficiālais Vēstnesis C 316/14

Grozījumu pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 316/09

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

GROZĪJUMU PIETEIKUMS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

GROZĪJUMU PIETEIKUMS SASKAŅĀ AR 9. PANTU

“NEUFCHÂTEL”

EK Nr.: FR-PDO-0117-01086-19.01.2013

AĢIN ( ) ACVN ( X )

1. Produkta specifikācijas nodaļa, kurā izdarīti grozījumi

—  Produkta nosaukums — ☒ Produkta apraksts —  Ģeogrāfiskais apgabals — ☒ Izcelsmes apliecinājums — ☒ Ražošanas metode — ☒ Saikne — ☒ Marķēšana — ☒ Valsts prasības —  Citas (norādīt sīkāk)

2. Grozījuma(-u) veids

—  Grozījumi vienotajā dokumentā vai kopsavilkuma lapā — ☒ Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums(-i)

3.1. Apraksts

Šis punkts kopumā ir pārstrādāts skaidrības un precizitātes labad.

Pievienoti termini “pienaina, pakļāvīga, nesaplok, nav pārāk stingra, nav lipīga, neizplūst un nav graudaina”, lai precīzāk raksturotu siera masu.

Tekstu “Saskaņā ar ierasto praksi sieram var būt šādas formas … 2,4 cm augstumā” aizstāj ar “Siers “Neufchâtel” ir sastopams šādās formās – cilindriska tapa, kvadrātveida vai taisnstūra ķieģelītis, dubulta tapa, sirdsveidīgs, lielas sirds veidols, kura izmērs atkarīgs no 5. nodaļā aprakstīto veidņu formas un izmēriem.”

Pievienots teksts “Kad beidzas minimālais nogatavināšanas laiks, kas paredzēts 5. nodaļā saistībā ar ražošanas metodi.”

Ražošanas metodes apraksts ir labots, precizējot, ka pēc šā laika beigām gatavajam produktam ir jāatbilst prasībām attiecībā uz svaru un piena tauku vai sausnas minimālo saturu.

3.2. Izcelsmes apliecinājums

Šī iedaļa precizē datus par visiem uzņēmējiem, kā arī reģistru un deklarāciju sistēmu, kas ļauj reģistrēt viņu pieredzi un/vai veikt produkcijas uzskaiti.

3.3. Ražošanas metode

Šis punkts kopumā ir pārstrādāts skaidrības un precizitātes labad. Pieprasīti šādi grozījumi:

— pievienot tekstu “No 2017. gada 1. jūnija katra tāda piensaimnieka ganāmpulkā, kurš ražo siera “Neufchâtel” gatavošanai paredzētu pienu, ietilpst vismaz 60 % Normandijas šķirnes dzīvnieku. Šīs specifikācijas izpratnē ganāmpulks ir visu saimniecībā esošo piena ieguvei izmantojamo liellopu ganāmpulks, ko veido slaucamās govis un cietstāvošās govis, kā arī vaislas teles” un tekstu ““Neufchâtel” ražotnēs neatkarīgi no tā, kādu ražošanas posmu tur veic – sākot ar piena saņemšanu un beidzot ar siera nogatavināšanu –, drīkst ievest tikai to pienu, ko dod iepriekš noteikto ganāmpulku govis.” Pievienotas arī prasības attiecībā uz piena ražošanu. Tās paredz, ka slaucamo govju ganāmpulkus pārsvarā ir jāveido govīm, kas pieder pie vietējās – Normandijas – šķirnes. Jāpiebilst, ka laikā, kad siers “Neufchâtel” 1969. gadā tika atzīts par produktu ar ACVN, speciālisti neuzskatīja par nepieciešamu ierakstīt savā lēmumā prasību izmantot Normandijas šķirnes govis un barot tās pārsvarā ar zāli, jo tolaik tā darīja visi lopkopji un nekas neliecināja par citu paņēmienu izplatību. Laika gaitā radās jaunas lopkopības metodes, piemēram, sāka izmantot kukurūzas skābbarību un ieviesa šķirni Prim’Holstein, un tās izplatījās tik plaši, ka ražotāji arvien lielāku uzmanību pievērsa tam, cik svarīga ir Normandijas šķirne un barošana ar zāli, lai saglabātu “Neufchâtel” raksturīgās īpašības un tēlu. Lai apturētu šādas novirzes, atgrieztos pie ražošanas apstākļiem, kas noteica šā produkta izcilības veidošanos un vienlaikus pastiprinātu produkta saikni ar zemi, grupa vēlas saskaņot piena ieguves veidu, nosakot minimālo Normandijas šķirnes govju īpatsvaru ganāmpulkā un ganībām izmantojamās zāles platības. Minētie jaunie noteikumi arī ļautu norādei “Neufchâtel” labāk apliecināt saikni ar izcelsmes vietu, ņemot vērā attiecīgā reģiona lopkopju agrāko ciešo saistību ar šiem dzīvniekiem, vietējās šķirnes pielāgotību videi un šādi iegūtā piena piemērotību pārstrādei sierā. Ražotājiem, kas vēl neievēro minēto procentuālo sastāvu, paredzēts 5 gadu ilgs adaptācijas periods, sākot no 2012. gada 1. jūnija. Turklāt ražotāju grupa vēlējās ieviest piena ganāmpulka definīciju, iekļaujot tajā vaislas teles;

— pievienot tekstu “Slaucamās govis uzturas ganībās vismaz 6 mēnešus gadā. Šajā laikā ganību zāle veido vairāk nekā 50 % pamatbarības, izsakot to sausnas īpatsvarā. (…)”. Šie noteikumi definē slaucamo govju barošanas nosacījumus, kā arī nostiprina saražotā siera saikni ar izcelsmes vietu. Precizēts, ka 80 % sausnā izteiktās barības, ko izēdina slaucamajām govīm, jābūt iegūtai pašā saimniecībā. Tiek arī precizēti slaucamo govju ganīšanas nosacījumi, kā arī noteikumi par to izvietojuma blīvumu katrā saimniecībā (minimālā ganību pļavu platība uz vienu slaucamo govi laktācijas periodā, maksimālā platība, ko izmanto skābbarības kukurūzai, uz vienu slaucamo govi, pļavu apsaimniekošana). Šie noteikumi paredz arī saglabāt un paplašināt zāles īpatsvaru slaucamo govju barībā;

— pievienot tekstu “Ražojot pienu, tā uzglabāšanas laiks saimniecībā pirms piena savākšanas nedrīkst pārsniegt 48 stundas pēc pirmā slaukuma. (…) Svaigo sieru un nogatavināšanas procesā esošo sieru uzglabāšana modificētā atmosfērā ir aizliegta.” Precizēts viss siera ražošanas apstākļu kopums, lai labāk saglabātu šā produkta īpašības – piena uzglabāšana saimniecībā līdz tā nodošanai ir laika ziņā stingri ierobežota, un tāpat arī apstākļi, kādos veic piena sarecināšanu ar himozīna fermentu, sūkalu notecināšanu un recekļa presēšanu. Precīzi definēti iegūtās masas veidošanas un pārvietošanas, kā arī nogatavināšanas apstākļi. Turklāt vispārīgā veidā tiek reglamentēti siera apstrādes paņēmieni un piedevu pievienošana. Piemēram, novērojumi liecina, ka jaunie paņēmieni, kas zināmā mērā attiecas uz pārstrādes veidiem un piedevām – mikrofiltrēšana, piena daļēja kondensēšana vai nogatavināšanas fermentu izmantošana – var ietekmēt ar šo cilmes vietas nosaukumu apzīmētā siera īpašības. Dažas fermentu piedevas ir jo īpaši nesavienojamas ar būtisko īpašību saglabāšanu produktiem, ko apzīmē ar šo ACVN. Tāpēc katrā ar cilmes vietas nosaukumu apzīmētā specifikācijā ir jāprecizē faktiski veicamās praktiskās darbības attiecībā uz piena pārstrādes un siera ražošanas paņēmieniem un izmantotajām piedevām, lai tādējādi arī nākotnē nepieļautu nereglamentētas prakses turpināšanos, kas apdraud ar šo nosaukumu apzīmētā siera īpašību saglabāšanu. Visbeidzot, šī iedaļa precizē veidņu formātus. Šis grozījums ir veikts pēc grupas pieprasījuma jautājumā par izmantoto veidņu izmēriem, un tas piedāvā ar šiem precīzākajiem izmēriem aizstāt tos izmērus, kas iepriekš bija ierakstīti specifikācijā, attiecinot tos uz gatavo sieru.

3.4. Saikne ar ģeogrāfisko apgabalu

Šis punkts ir precizēts un pārveidots par trim atsevišķiem punktiem. Tajos ir paskaidrots, kā saglabāt “Neufchâtel” tipa siera specifiku, kas iegūta ar daudzveidīgu atļauto praktisko paņēmienu palīdzību. Tur ir izklāstīta arī Normandijas šķirnes audzēšanas vēsture un uzsvērta tās nozīmība “Neufchâtel” specifikas nodrošināšanai (šī šķirne vēsturiski ir audzēta Brē (Pays de Bray), un pie tās piederošo govju piens ir izcili piemērots pārstrādei sierā, jo ir ļoti bagāts ar kazeīnu un piena taukiem).

3.5. Marķējums

Precizētas norādes, kas obligāti jāiekļauj marķējumā. Atcelta prasība izmantot INAO logotipu.

Pievienota norāde par to, ka Eiropas Savienības ACVN simbola norādīšana ir obligāta.

3.6. Valsts prasības

Pievienoti specifikācijas galvenie kontrolējamie parametri, kā arī [ar tiem] saistītās vērtēšanas metodes.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (3)

“NEUFCHÂTEL”

EK Nr.: FR-PDO-0117-01086-19.01.2013

AĢIN ( ) ACVN ( X )

1. Nosaukums

“Neufchâtel”

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Produkta apraksts, uz kuru attiecas nosaukums (1)

“Neufchâtel” ir siers, kas ražots tikai no tāda govs piena, kurš sarecināts ar himozīnu un kura recekli notecina un sapresē pirms ievietošanas veidnē. Sieram ir mīksta, pienaina, viegli sālīta masa, bez ieplaisājumiem, tā ir samērā elastīga, nesaplok, nav pārāk stingra, ir valkana un gluda, nav lipīga, neizplūst un nav graudaina. Tam ir īpašu sēņu veidota baltas krāsas garoza bez iedobumiem.

“Neufchâtel” ražo šādās formās: cilindriska tapa, kvadrātveida vai taisnstūra ķieģelītis, dubulta tapa, sirdsveidīga un lielas sirds veidolā.

Kad beidzas minimālais nogatavināšanas laiks (vismaz 10 dienas no dienas, kad masu iepilda veidnēs), katra “Neufchâtel” siera tapa, katrs kvadrātveida vai taisnstūra ķieģelītis sver vismaz 100 g; sirds un dubultā tapa sver 200 g, bet lielā sirds – 600 g.

Pēc pilnīgas izžāvēšanas tajā ir vismaz 45 grami piena tauku uz katriem 100 gramiem siera un 40 grami sausnas uz katriem 100 gramiem siera.

3.3. Izejvielas (tikai pārstrādātiem produktiem)

“Neufchâtel” ražo no govs piena. “Neufchâtel” ražošanai izmantotais piens iegūts no ganāmpulka, ko veido galvenokārt Normandijas šķirnes govis (sākot no 2017. gada 1. jūnija – 60 %).

3.4. Dzīvnieku barība (tikai dzīvnieku izcelsmes produktiem)

Slaucamo govju ganāmpulks uzturas ganībās vismaz 6 mēnešus gadā. Šajā laikā ganību zāle veido vairāk nekā 50 % pamatbarības, izsakot to sausnā.

Saimniecībā katrai govij laktācijas periodā ir vismaz 0,25 ha noganāmas pļavas, bet katrai slaucamajai govij – ne vairāk par 0,25 ha platības, kas ganāmpulkam atvēlētas skābbarība kukurūzas audzēšanai.

Līdz 2015. gada 1. janvārim var piešķirt atkāpi no šiem noteikumiem attiecībā uz ganībām ar nosacījumu, ka saimniecībā katrai ganāmpulka slaucamajai govij ir vismaz 0,5 ha zālāju platības.

Noganāmajās pļavās ietilpst pastāvīgās pļavas un pagaidu pļavas. Govīm laktācijas periodā tās ir pieejamas, tajās šiem dzīvniekiem ir pietiekami daudz barības.

Pašā saimniecībā iegūst 80 % sausnā izteiktās barības, ko izēdina slaucamajām govīm. To veido svaiga vai konservēta rupjā lopbarība: zāle, kukurūza, salmi, lucerna, veselas lopbarības bietes vai to mīkstums.

Zāles un kukurūza, kurā ir mazāk par 50 % sausnas, nepārsniedz 50 masas % ikdienas barības devas, kas pārrēķināta sausnā.

Papildbarības deva nedrīkst būt lielāka par 1 800 kg vienai ganāmpulka slaucamajai govij kalendāra gada laikā. Papildbarība noteikta attiecīgā sarakstā.

3.5. Īpaši ražošanas posmi, kas jāveic noteiktajā ģeogrāfiskajā apgabalā

Piena ražošanu, siera izgatavošanu un nogatavināšanu veic noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.

—

3.7. Īpaši noteikumi marķēšanai

Papildus tiesību aktos paredzētajām norādēm, ko pievieno jebkura veida sieram, siers, kas apzīmēts ar aizsargāto cilmes vietas nosaukumu “Neufchâtel”, tiek laists tirdzniecībā ar atsevišķu marķējumu, kurā iekļauts aizsargātais cilmes vietas nosaukums, kas rakstīts ar rakstzīmēm, kuru izmērs ir vismaz divas trešdaļas no vislielāko šajā marķējumā izmantoto rakstzīmju izmēra.

Ar aizsargāto cilmes vietas nosaukumu “Neufchâtel” apzīmētā siera marķējumā obligāti jāiekļauj norāde “Appellation d’Origine Protégée” (“Aizsargāts cilmes vietas nosaukums”), kā arī ES ACVN logotips.

Nosaukumam “Neufchâtel” un norādei “Appellation d’Origine Protégée” jeb “AOP” jābūt obligāti norādītiem rēķinos un tirdzniecības dokumentos.

4. Precīza ģeogrāfiskā apgabala definīcija

Brē (Pays de Bray) aizņem daļu no Uāzas (Oise) un Piejūras Sēnas (Seine Maritime) departamenta teritorijas.

No Oise departamenta (60) Brē ietilpst Quincampoix-Fleuzy pašvaldības teritorija; Seine-Maritime departamentā (76) tajā ietilpst šādu pašvaldību teritorijas: Argueil, Aubéguimont, Aubermesnil-aux-Erables, Aumale, Auvilliers, Avesnes-en-Bray, Bailleul-Neuville, Baillolet, Beaubec-la-Rosière, Beaussault, Beauvoir-en-Lyons, La Bellière, Bois-Guilbert, Bois-Héroult, Bosc-Bordel, Bosc-Edeline, Bosc-Mesnil, Bosc-Roger-sur-Buchy, Bouelles, Bradiancourt, Brémontier-Merval, Buchy, Bully, Bures-en-Bray, Callengeville, Le Caule-Sainte-Beuve, La Chapelle-Saint-Ouen, Clais, Compainville, Conteville, Criquiers, Croixdalle, Cuy-Saint-Fiacre, Dampierre-en-Bray, Dancourt, Doudeauville, Elbeuf-en-Bray, Ernemont-sur-Buchy, Esclavelles, Fallencourt, Ferrieres-en-Bray, La Ferté-Saint-Samson, Fesques, La Feuillie, Flamets-Frétils, Fontaine-en-Bray, Forges-les-Eaux, Le Fossé, Foucarmont, Fréauville, Fresles, Fresnoy-Folny, Freulleville, Fry, Gaillefontaine, Gancourt-Saint-Etienne, Gournay-en-Bray, Grandcourt, Graval, Grumesnil, La Hallotière, Haucourt, Haudricourt, Haussez, Héronchelles, Hodeng-Hodenger, Illois, Landes-Vieilles-et-Neuves, Londinières, Longmesnil, Lucy, Marques, Massy, Mathonville, Maucomble, Mauquenchy, Ménerval, Ménonval, Mésangueville, Mesnières-en-Bray, Mesnil-Follemprise, Le Mesnil-Lieubray, Mesnil-Mauger, Meulers, Molagnies, Montérolier, Mortemer, Nesle-Hodeng, Neufbosc, Neufchâtel-en-Bray, Neuville-Ferrières, Nolléval, Notre-Dame-d'Aliermont, Nullemont, Osmoy-Saint-Valery, Pommereux, Pommeréval, Preuseville, Puisenval, Quièvrecourt, Réalcamp, Rétonval, Ricarville-du-Val, Richemont, Roncherolles-en-Bray, Ronchois, Rouvray-Catillon, Sainte-Agathe-d'Aliermont, Sainte-Beuve-en-Rivière, Sainte-Croix-sur-Buchy, Sainte-Geneviève, Saint-Germain-sur-Eaulne, Saint-Jacques-d'Aliermont, Saint-Léger-aux-Bois, Saint-Martin-au-Bosc, Saint-Martin-l'Hortier, Saint-Martin-Osmonville, Saint-Michel-d'Halescourt, Saint-Pierre-des-Jonquières, Saint-Riquier-en-Rivière, Saint-Saëns, Saint-Saire, Saint-Vaast-d'Equiqueville, Saumont-la-Poterie, Serqueux, Sigy-en-Bray, Smermesnil, Sommery, Le Thil-Riberpré, Vatierville, Ventes-Saint-Rémy, Villers-sous-Foucarmont un Wanchy-Capval.

5. Saikne ar ģeogrāfisko apgabalu

5.1. Ģeogrāfiskā apgabala specifika

Dabas faktori

Ģeomorfoloģiskajā ziņā Brē atrodas Parīzes baseinā uz erodētas krīta antiklināles. Erozijas izraisīti iežu slāņu saplaisājumi šai zemē ir tādi, kas reljefs izskatās kā “pogcaurums” (“boutonnière”), kuru ietver divas viena otrai pretim stāvošas kvestas (asimetrisks iežu slāņu sagulums). Siera “Neufchâtel” ražošanas ģeogrāfisko apgabalu veido šis “pogcaurums”, kas no apkārtējām Augšnormandijas un Pikardijas smilšmāla plakankalnēm, kurās audzē labību un atrodas rūpniecības objekti, atšķiras ar raksturīgu paugurainu reljefu, kokiem apaugušu pakalnu ieskautiem lieliem laukiem, blīvo hidroloģisko tīklu un nozīmīgajām pļavām.

Brē zemē diferenciālās erozijas dēļ zemes virspusē parādās krīta perioda nogulumu augšdaļas dabiskie veidojumi – dažādu veidu krīts (glaukonīta, merģeļa, krama), kā arī krīta perioda nogulumu apakšdaļas un juras perioda augšdaļas dabiskie veidojumi. Šī erozija ietekmē mīkstākos augšējos slāņus (krītu un mālus), bet reljefā izceļot cietākos zemes gabalus (smilti un smilšakmeni). Tādējādi Brē zemē ir daudzveidīgi veidojumi: viegli apstrādājama augsne, kā arī augsnes, kas veidojusies uz rietumu puses glaukonīta krīta cilmieža vai augšējā Portlandes kaļķa slāņa, smagas un ūdensncaurlaidīgas, grūti apstrādājamas augsnes, taču lieliski piemērotas zālājiem, piemēram, Gault māli vai merģeļi un augšējie Portlandes māli. Tieši pēdējiem ir vislielākā ietekme Brē zemes īpatā rakstura veidošanā, un no tiem cēlies pats “Bray” zemes nosaukums, kas ķeltu valodā nozīmēja “dubļi”.

Reģionā valda vēss klimats (gada vidējā temperatūra ir 9,8 °C), kam raksturīgs augsts gaisa mitrums un jūtami skarbākas ziemas (67 sala dienas gadā) nekā Lejasnormandijas pļavu apvidos. Gada vidējais nokrišņu daudzums sasniedz 800 mm, un nokrišņu sadalījums gadā ir vienmērīgs.

Cilvēkfaktori

“Neufchâtel” siera pirmsākumi meklējami X gadsimtā. Kā atzīst Gislēns Godfruā (Ghislain Gaudefroy), “Neufchâtel” ir viens no senākajiem Normandijas sieriem, un tā izcelsme saistās ar Brē ražoto sieru, kas pirmoreiz minēts 1037. gadā izdotajā hartā. Pirmo reizi siers “Neufchâtel” minēts 1543.–1544. gadā Ruānas Saint-Amand abatijas rēķinos – “tajos ir runa par lielisku Neufchâtel sieru”.

Kopš XVIII gadsimta, kas Brē attīstījās lopkopība, tās raksturīga iezīme šeit ir jaukta veida produkcijas ražošana. Brē vienmēr ir bijis siera, sviesta un gaļas ražošanas reģions. Tā, lai sasniegtu dažādos gaļas un piena ražošanas mērķus, Brē iedzīvotāji jau krietni vien pirms XIX gadsimta arvien vairāk un vairāk izmantojoši koku puduriem apaugušos zālājus. Līdztekus tam, vēlēdamies iegūt taukvielām un proteīniem bagātu pienu, Brē lopkopji izraudzījušies Normandijas šķirni, kura nostiprinājās XIX gadsimta nogalē un kuras attīstība sakrīt ar “Neufchâtel” ražošanas lielo paplašināšanos. Minētā govju šķirne vienlaikus apvieno gan izcilas gaļas šķirnei raksturīgas īpašības, gan arī taukiem bagātu pienu, kurš tā proteīnu īpašību dēļ ir ļoti labi piemērots pārstrādei sierā.

Brē lopkopji ir izstrādājuši un saglabājuši vienkāršu siera siešanas tehnoloģiju, līdzīgu svaigsiera ražošanas tehnoloģijai, un tā ir piemērota piena daudzumam un materiāliem, kas ir lopkopju rīcībā, kā arī viņu darba ritmam. Brē siernieku zinātības dēļ sieram “Neufchâtel” ir īpaša vieta mīksto, sēņu apaugušas mizas sieru vidū; sevišķa tā īpašība ir recekļa notecināšana un presēšana pirms ievietošanas veidnēs. Šo sieru dažādās tā tradicionālajās formās vienmēr veido paši piensaimnieki, kuru produkcijas apjoms tonnās veido aptuveni pusi līdztekus specializētiem ražotājiem un pienotavām.

Noteicošie “Neufchâtel” gatavošanas posmi ir šādi: piena recināšana ar himozīnu un pašu audzētām vai iepirktām pienskābes baktēriju kultūrām, ilgā recināšana ar pienskābes baktēriju fermentiem, masas iegūšana ar notecināšanu un recekļa presēšanu, iegūtās siera masas ievietošana veidnēs, sālīšana ar sauso paņēmienu, virsas mikrofloras kultūru pievienošana, īslaicīga (10 dienas) nogatavināšana vienādos siltuma un mitruma apstākļos. Turklāt ražotāji–piensaimnieki vienmēr raugās, lai saglabātu tradicionālo praksi – tādus specifiskus paņēmienus kā strauju piena sarecināšanu ar himozīnu bez iepriekšējas sildīšanas vai lēna notecināšana/presēšana maisos vai audeklā.

5.2. Produkta specifika

“Neufchâtel” ir siers, kas ražots tikai no tāda govs piena, kurš sarecināts ar himozīnu; tam ir mīksta, pienaina, viegli sālīta masa, bez ieplaisājumiem, tā ir samērā elastīga, nesaplok, nav pārāk stingra, ir valkana un gluda, nav lipīga, neizplūst un nav graudaina. Tam ir īpašu sēņu veidota baltas krāsas garoza bez iedobumiem. Tas ir īslaicīgas nogatavināšanas siers, taču var patērētājam to var piedāvāt arī tādu, kas reģionā nogatavināts vairāk nekā trīs mēnešus.

“Neufchâtel” ir sastopams šādās formās – cilindriska tapa, kvadrātveida vai taisnstūra ķieģelītis, dubulta tapa, sirdsveidīgs, lielas sirds veidols; tauku saturs tajos pēc pilnīgas izžūšanas ir 45 grami uz 100 gramiem siera.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

“Neufchâtel” saikni ar zemi nodrošina šīs teritorijas piemērotība piena produkcijas ražošanai uz zāles bāzes, barojot ar to ganāmpulku, ko pārsvarā veido Normandijas šķirnes govis, kuru pienu pārstrādā ar vienkāršu siera ražošanas tehnoloģiju, kas ir labi pielāgota lauku saimniecību apstākļiem. Piemērotību zāles izmantošanai galvenokārt nosaka apstāklis, ka augsnes ir pārsvarā mitras un mālainas, un tās regulāri bagātina biežie nokrišņi. Augsnes īpašības apvienojumā ar nelīdzeno reljefu veicina labvēlīgu apstākļu veidošanos zāles augšanai, neprasot uzaršanu. Turklāt ganāmpulku dzirdināšanu ganībās vienmēr ir atvieglojis ļoti biezais ūdensteču tīkls un daudzās peļķes. Tā kā ziemas ir ilgas un bargas, ieilgst arī lopu turēšana iekštelpu novietnēs, un Brē lopkopjiem ir jāsagādā lieli siena un zāles krājumi, bet tiem ir vajadzīgas plašas pļavu platības. Turklāt augsnes ir veidojušās uz krīta perioda Cenomana stāva un juras perioda Titona stāva zemāko slāņu kaļķakmens iežiem, tāpēc līdztekus pļavu izmantošanai ir iespējama arī zemes aršana, un tas sekmē piensaimniecību patstāvību lopbarības sagādē, ļaujot iegūt arī citu rupjo lopbarību, ne tikai zāli vien. Tādējādi ir uzkrātas arī plašas zināšanas un prasmes piena lopkopības jomā.

Normandijas šķirne ir Normandijas lauksaimnieku selekcijas darba auglis. Dzīvnieki ir pielāgoti Brē lopkopības sistēmai (zāle un ganības) un dod pienu, kas bagāts ar piena taukiem un olbaltumvielām un ir viegli pārstrādājams sierā, veidojot mīkstu masu. Šā piena sevišķa īpašība ir tā, ka pienskābes baktēriju kultūru iedarbībā tas ļauj iegūt recekli, kas pēc notecināšanas un sapresēšanas ir derīgs tādas siera masas iegūšanai, kura tiks ievietota veidnē vēlāk. “Neufchâtel” sieru specifisku dara viens otram sekojošie īsie darba procesi (izņemot ievietošanu veidnēs), ko atdala 6–24 stundu laikposmi. Šīs prasmes, ko raksturo straujā nogatavināšana, lielā mērā veidojušās saistībā ar Brē ģeogrāfisko stāvokli, kas īpaši sekmē regulārus un ātrus tirdznieciskos sakarus. Šī sieram “Neufchâtel” specifiskā ražošanas metode ir vislabāk piemērota daudzo nelielo lauku saimniecību apstākļiem, ļaujot izbrīvēt laiku, kas vajadzīgs citiem lopkopības saimniecības darbiem.

Atsauce uz specifikācijas publikāciju

(Regulas (EK) Nr. 510/2006 (4) 5. panta 7. punkts)

https://www.inao.gouv.fr/fichier/CDCNeufchatel.pdf

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Aizstāta ar Regulu (ES) Nr. 1151/2012.

(4) Skat. 3. atsauci.